Dieremishandeling: Saak teen Thandi Modise weer uitgestelThandi Modise. Foto: Werner Beukes/SAPA Verrigtinge in die saak van AfriForum se privaat vervolgingseenheid namens die Nasionale Dierebeskermingsvereniging (NDBV) teen Thandi Modise is Maandag tot 6 Mei uitgestel. Bejani Chauke, pres. Cyril Ramaphosa se raadgewer, en kapt. Tebogo Mokolobate moes op 29 April 2019 in die Potchefstroomse landdroshof verskyn óf arrestasie in die gesig staar. Hulle is as getuies in die privaat vervolging van Modise, die voorsitter van die Nasionale Raad van Provinsies, gedagvaar. Chauke het wel in die hof verskyn en ’n ongetekende geskrewe verklaring verskaf. Adv. Gerrie Nel, hoof van die privaat vervolgingseenheid, het by ooreenkoms met Chauke se regsverteenwoordiger die uitgereikte lasbrief laat kanselleer en daar is ooreengekom om hierdie verklaring aan te vul voor 6 Mei 2019. Mokolobate het egter geen verklaring verskaf nie en hom tydens verrigtinge op regsverteenwoordiging beroep. Verrigtinge is tot 6 Mei 2019 uitgestel om Mokolobate in staat te stel om regsverteenwoordiging te bekom. Chauke was tydens die pleging van die beweerde misdaad Modise se raadgewer. Mokolobate is ’n kaptein in die Suid-Afrikaanse Polisiediens (SAPD) en was ten tyde van die pleging van die beweerde misdaad die hoof van Modise se sekuriteit. Die NDBV het in Julie 2014 ’n klagte ontvang van een van die wreedste gevalle van dieremishandeling wat die welsynsorganisasie nóg teëgekom het. Grace de Lange, bestuurder van die NDBV se plaasdierebeskermingseenheid, het gesê Modise se plaas was besaai met karkasse van meer as 50 varke en ander dooie diere soos ganse, eende, skape en bokke. Die oorlewende diere, insluitend varke, skape, hoenders en bokke, is sonder kos en water gelaat en was in ’n desperate toestand. Die NDBV moes 162 diere weens die nypende omstandighede van kant maak.